Een sterf in Tembisa-oproerDie onrus het al vroeg Maandagoggend in Tembisa begin. (Foto: Dikeledi Manamela/Twitter) Geweld het Maandagoggend in Tembisa aan die Oos-Rand uitgebreek nadat Tania Campbell, burgemeester van Ekurhuleni, glo versuim het om lede van die gemeenskap Vrydag tydens ŉ vergadering toe te spreek en op hul eise te reageer. Minstens een sterfte is aangemeld en infrastruktuur is beskadig terwyl verbygaande motoriste in die gebied met klippe bestook is. Motoriste is intussen aangeraai om die Tembisa-omgewing heeltemal te vermy en “nie eens te probeer om toegang tot die gebied te verkry nie”. Lt.kol. Kelebogile Thepa, woordvoerder van die Ekurhuleni-metropolisie (EMPD), het aan Maroela Media bevestig ŉ man, vermoedelik een van die betogers, is in die oproer doodgeskiet, glo deur ŉ wetstoepasser. Volgens die EMPD is die sterfte betreurenswaardig en die metropolisie het onderneem om meer besonderhede rondom die voorval bekend te maak sodra daar bevestiging is oor die verloop van gebeure. “Dit is ŉ hartverskeurende situasie wat ons vandag hier moet aanskou.” Volgens Thepa is die situasie in Tembisa wisselvallig omdat daar op verskeie plekke in die gebied betoog word. “Dit is onmoontlik om te bepaal hoeveel betogers betrokke is, maar die meeste inwoners van Tembisa is betrokke en hulle vergader in groepe van minstens 300 mense,” sê sy. “Die polisie en EMPD probeer voortdurend om die verskeie uitbarstings in bedwang te hou.” Die munisipale gebou in die gebied was reeds in ligte laaie terwyl betogers gepoog het om dieselfde met ŉ Njala-polisievoertuig te doen. Ander polisievoertuie is ook beskadig nadat dit met klippe bestook is. “Ons beamptes en hul voertuie word met klippe bestook en ŉ aantal private motors is reeds uitgebrand,” sê Thepa. Besonderhede oor inhegtenisnemings sal eers in ŉ latere stadium bekend gemaak word. “Alle bedrywighede in die gebied is ontwrig. Munisipale dienste is gestaak en die ambulans- en brandweerdienste kan nie toegang tot Tembisa kry om op noodgevalle te reageer nie.” Die onluste spruit glo voort uit ŉ vergadering wat Campbell verlede week misgeloop het. Lede van die gemeenskap het ŉ memorandum aan die burgemeester oorhandig waarin eise uitgestippel is en Campbell was veronderstel om Vrydag hierop te reageer. Die memorandum handel onder meer oor munisipale tariewe en elektrisiteit. “Die gemeenskap het nie ŉ bevredigende reaksie gekry nie en het vanoggend begin met die eerste dag van hul betoging.” Dit is onduidelik hoe lank inwoners van plan is om te betoog en daar is weer ŉ beroep op Campbell gedoen om die gemeenskap toe te spreek. Betogers het die R21 na en van die OR Tambo-lughawe vroeër vanoggend versper, maar die pad is later weer vir verkeer oopgestel. #RIOTS– As received: 1/8/22 9h301 man was shot and killed in Tembisa allegedly by an EMPD member. EMPD spokesperson Kelebogile Thepa confirmed the protester's death. Thepa said officials are overpowered by protesters, all roads are closed in area. (Via @Scrolla.Africa) pic.twitter.com/whM2My5NqR — Ian Cameron (@IanCameron23) August 1, 2022 If you live mo tembisa don't bother waking up siya vala????????#Tembisa pic.twitter.com/HSOBiO5k8C — Dikeledi Manamela (@thickeledi_ledi) August 1, 2022